《旗山梅赠古起之》
明代·黎贞

罗浮秀气钟南粤，势接旗山夐清绝。旗山有梅不记年，百卉丛中独英杰。

盘根错节迷蒿林，绿衣翠羽时歌吟。天生奇物不易得，一旦披云出荆棘。

诗人珍爱比黄金，置汝高轩若佳客。旗山梅花花中魁，雪风吹动参差开。

皎如玉露出仙掌，香侔姑射薰琼台。窃比名贤励清节，独向岁寒保贞洁。

乐广冰清人雪中，四皓庞眉隐岩穴。旗山梅花花中仙，铁干挺挺横窗前。

精神脱殊俗，骨格犹天然。乃知此种别自罗浮出，庾岭犀浦安敢同争先。

诗人既爱梅，梅花总英特。他年云路忆梅花，应契冰霜共清白。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。